পানীয় জলের সমস্যা বাড়ছে, জেলাশাসকদের সতর্ক করলেন মুখ্যসচিব

ওয়েবডেস্ক: চাঁদাফাটা রোদ। আর্দ্র আবহাওয়া। এই ভ্যাপসা গরমে পানীয় জলের সঙ্কট (Drinking Water Crisis) বাড়ছে। কারণ ভূগর্ভস্থ জলস্তর ক্রমশ কমছে। টিউবওয়েলে অনেক জায়গায় জলস্তরই (Layer of Water) পাওয়া যাচ্ছে না। সেজন্য জলের অপচয় কমাতে সচেতন (Awareness) করা হয়। সরকারি উদ্যোগে বাড়ি বাড়ি পাইপের পানীয় জল দেওয়া হচ্ছে। সেখানেও জল চুরি হচ্ছে। জল অপচয় হচ্ছে। এরকম ভুরি ভুরি অভিযোগ এসেছে নবান্নে। অথচ ঊষ্ণতা ক্রমশ বাড়ছে। পানীয় জলের সমস্যা দেখা দিচ্ছে। পানীয় জলের সমস্যা নিয়ে জেলাশাসকদের সতর্ক করলেন মুখ্যসচিব মনোজ পন্থ।

জেলাশাসকদের মুখ্যসচিব নির্দেশ দিয়েছেন, “বহু এলাকা থেকেই পানীয় জলের সমস্যার অভিযোগ আসছে। ভূগর্ভস্থ জলস্তর নেমে যাওয়াই এর প্রধান কারণ হতে পারে। আগামী দিনে এটা আরও বাড়তে পারে। তাই এখনই পানীয় জল পরিস্থিতি নিয়ে পর্যালোচনা করা প্রয়োজন। যাতে সাধারণ মানুষের কোনও সমস্যা না হয় সেটা নিশ্চিত করতে হবে। চালু প্রকল্পগুলি প্রয়োজনমতো পরীক্ষা করে সংস্কার বা মেরামতির প্রয়োজন থাকলে দ্রুত করতে হবে। না হলে বিকল্প ব্যবস্থা গ্রহণ করতে হবে।”